Gurukota Rezvehutano Roramba Kutaura Navana Chiremba Vari Kuramwa Mabasa
Zvinhu zvaita manyama amire nerongo muzvipatara zvichitevera kuramwa mabasa kwaana chiremba vemuzvipatara zvehurumende mu Harare nemu B
Hurumende yaramba kusangana navana chiremba vari kuramwa mabasa, ichiti vana chiremba ava vatange vadzokera kumabasa, kana vachida kutaura negurukota rezve hutano, Dr David Parirenyatwa. Izvi zvashamisa vana chiremba sezvo VaParirenyatwa vainge vavavimbisa kusangana navo. Vana chiremba vanodarika mazana matatu nemakumi mashanu vanoshandira muzvipatara zvehurumende zviri muHarare nemuBulawayo, vati kana hurumende iine pfungwa dzakadai, vacharamba vachienderera mberi nekuramwa mabasa kudzamara hurumende yagadzirisa zvichemo zvavo. Vari kuona zviri kuitika muzvipatara vanoti nzvimbo dzinosvikira varwere muzvipatara izvi, hadzina vana chiremba vari kubatsira varwere vanenge vaenda kunorapwa. Mamiriro ezvinhu muzvipatara anonzi haana kumira zvakanaka kubva apo vana chiremba vachangotanga kudzidzira basa, vakatanga kukanda mapadza avo pasi masvondo maviri apfuura. Vana chiremba vati gareyi kwenguva vari pabasa, vakakandawo mapadza pasi svondo rapera, vachitiwo hurumende haisi kuda kugadzirisa zvichemo zvavo. Studio 7 haina kukwanisa kutaurawo na Dr Parirenyatwa, sezvo vanga vasingadaire runhare rwavo pose patenge tichiedza kuda kutaura navo. Vana chiremba vachangotanga basa vari kutambira mari inosvika zviuru makumi mashanu nezvitanhatu zvemadhora pamwedzi, ukuwo vana chiremba vati gareyi pabasa kwenguva yakati rebeyi, avo vanozivakanwa nerekuti senior residence medical officers, vachitambiriswa mari inoita zviuru makumi manomwe nezvitanhatu zvemadhora. Dr Amon Siveregi mumwe wavana chiremba vari kuramwa mabasa. Mutori we nhau Studio 7 Carole Gombakomba aita hurukuro na Dr Siveregi kuti tinzwe zviri kuitika muzvipatara pari zvino. Dzimwe nhau kubva ku Studio 7...